laion/Wikipedia-Exotic huggingface dataset:
חידה מכנית

חידה מכנית (או פאזל מכני) היא חידה שבה יש לפתור בעיה מכנית, כגון פירוק של חפץ מסוים או סידורו באופן מיוחד. בחידה מכנית על הפותר להפעיל לא רק את מוחו, אלא גם את ידיו. המהות הפיזית של החידה המכנית מוסיפה רכיבים נוספים של חשיבה לפתרון, כגון חשיבה מרחבית ותכנון מראש. (החידה הידועה בשם "פאזל", שבה יש לסדר תמונה מסוימת שפורקה לעשרות או מאות חלקים המשתלבים זה בזה, היא קטגוריה מיוחדת של חידות מכניות) בסוף המאה ה-19 זכתה לפרסום רב "חידת ה-15", שבה יש לסדר 15 לוחיות בלוח בן 16 משבצות, באמצעות הזזה של לוחיות אל המשבצת הריקה שעל הלוח. משחק דומה הוא "שעת שיא", משחק שבו צריך להזיז כלים בצורת מכוניות על גבי לוח דומה על מנת לאפשר מעבר למכונית אחרת. שני משחקים אלה נקראים (בתרגום חופשי מאנגלית) פאזלי בלוקים זזים. חידת קומבינציה תלת-ממדית שהופיעה כחידה מכנית שזכתה לתפוצה עצומה בשנות השבעים של המאה ה-20 היא חידת הקוביה ההונגרית, החידה המכנית הפופולרית ביותר. ממציאה של חידה זו, ארנה רוביק, המציא גם חידות מכניות נוספות, פחות פופולריות. דוגמה אחרת לחידה מסוג זה היא חידת מגדלי האנוי, שבה יש להעביר סדרה של דסקיות ממוט אחד לאחר, תוך הקפדה על כללי ההעברה. חידה זו נמצאת בקטגוריה זו כי רק סדר פעולות נכון יאפשר את העברת כל הדסקיות כנדרש. פתרון פאזלים מכניים מקטגוריה זו נעשה על ידי פירוק של מספר חלקים או פתיחה. בתוך חידות הפירוק נכנסים גם חידות עם מנגנון פתיחה נסתר. קופסאות הנקראות קופסאות סודיות או פאזלי קופסה, המאוד פופולריות ביפן, נכללות בקטגוריה זו. בחידות אלו ניתן למצוא מנגנונים שונים, בדרך כלל נסתרים מן העין, ביניהם לוחות נסתרות שיש להזיז, מגנטים, פינים או מיסבים כדוריים. בקטגוריה זו נכללים גם פאזלים מסוג מנעול. אלה הם מנעולים המעוצבים באופן מיוחד, או מנעולים רגילים שעברו שינוי. גם כאן יש מנגנון נסתר שעל הפותר לגלות. בחידת הרכבה הפותר מקבל חלקים שבאמצעותם יצטרך להרכיב משהו. למשל, בטנגרם, על הפותר להרכיב צורה מסוימת מחלקים בצורות גאומטריות שונות. חידות הרכבה מסוג אחר הן חידות אריזה, בהן הפותר צריך לארוז חלקים לתוך כלי מסוים - בדרך כלל מסגרת דו־ממדית, או קופסה חלולה עם פתחים. חידות שבהן על הפותר להעביר חפץ קטן ממקום אחד למקום אחר. חידות אלו יכולות להיות דו-ממדיות או תלת-ממדיות, גלויות או נסתרות. חידות זריזות ידיים דורשות מהפותר ריכוז וקואורדינציה. חידות שנראות בלתי אפשריות לקיום. בדרך כלל חידות אלה מגיעות בצורת בקבוק, שבו נמצאים המון חפצים. כדי לפתור את החידה צריך להוציא את החפצים האלה. ישנם גם חפצים בלתי אפשריים שלא צריך לפתור בצורה רגילה - אלא רק להבין איך הכינו אותה. מדיה וקבצים בנושא חידה מכנית בוויקישיתוף
המנון אוסטרליה

ההמנון הלאומי של אוסטרליה, נכתב במקורו כבר בשנת 1878 כשיר עממי אוסטרלי, אך הפך להמנון הרשמי רק בסוף המאה ה-20. עד אז, המנון הממלכה המאוחדת, האל נצור המלכה שימש כהמנון הלאומי של אוסטרליה. בשנת 1973, ממשלת הלייבור של גוף ויטלם שניסתה לקדם זהות אוסטרלית עצמאית, עם פחות מחויבות לכתר הבריטי החלה לבחון את החלפת ההמנון. תחרות הוכרזה לחיבור המנון חדש, אולם התוצאות לא היו משביעות רצון, ולכן נערך באמצעות הלשכה לסטטיסטיקה סקר נרחב על בחירת המנון חדש מבין שלושה שירים ותיקים: 'צעדי קדימה אוסטרליה הנאה', 'וולסינג מתילדה', ו'שיר אוסטרליה'. 'צעדי קדימה אוסטרליה הנאה' זכה בתמיכה של למעלה ממחצית הנשאלים, ואומץ על ידי הממשלה כהמנון ב-1974. אולם כאשר חזרה המפלגה הליברלית לשלטון היא החזירה על כנו ב-1976 את 'אל נצור המלכה', עד לבדיקה נוספת. בשנת 1977 הוצמדה שאלה בנושא למשאל עם שנערך. למצביעים ניתן לבחור בין 'אל נצור המלכה', 'צעדי קדימה אוסטרליה הנאה', 'וולסינג מטילדה', ו'שיר אוסטרליה'. למרות ששוב זכה השיר 'צעדי קדימה אוסטרליה הנאה', במשאל לא חל שינוי במעמד ההמנון. רק בשנת 1984, לאחר שהלייבור חזר לשלטון בראשות בוב הוק אומץ סופית 'צעדי קדימה אוסטרליה הנאה' כהמנון לאומי, תוך כדי השמטת שני בתים, ושינויים קלים בבתים הנותרים. גם לאחר החלפת ההמנון, נשאר ההמנון הקודם כהמנון המלכותי המושר בעת נוכחות המלכה ונציגיה באירועים. לאורך השנים השתנה המנון על מנת להתאימו ליותר אוכלוסיות ומגדרים, וכך להופכו לשיר שיכול לייצג את כלל תושבי אוסטרליה. בשנת 1984 עם אימוץ השיר כהמנון, שונה בו המשפט הראשון מ"בניה של אוסטרליה" ל"אוסטרלים כולנו", זאת על מנת שהשיר יכלול בתוכו גם נשים. החל מיום 1/1/2021 הודיעה ממשלת אוסטרליה כי נוסח ההמנון ישתנה שוב, וכי את המילים "צעירים וחפשיים" יחליפו מעתה "מאוחדים וחפשיים", זאת על מנת לכלול את תושביה המקוריים של היבשת, ולבטל את הרמיזה לכך שההיסטוריה האוסטרלית החלה עם הגעתם של האנגלים. מנגינת ההמנון האוסטרלי דגל אוסטרליה סמל אוסטרליה מדיה וקבצים בנושא המנון אוסטרליה בוויקישיתוף מידע על היצירה "המנון אוסטרליה" באתר מיוזיק בריינז סרטון השיר "המנון אוסטרליה" באתר יוטיוב המנון אוסטרליה, באתר אנציקלופדיה בריטניקה (באנגלית) ההמנון הלאומי האוסטרלי באתר ממשלת אוסטרליה ראו כאן אוסטרליה משנה את ההמנון כדי לכבד את הילידים, באתר ynet, 31 בדצמבר 2020 ייתכן כי הכוונה כאן היא לחבר העמים הבריטי המכונה באנגלית Commonwealth.
נחל כסלון

נַחַל כְּסָלוֹן הוא אחד הנחלים הגדולים בהרי יהודה. מקורותיו נמצאים באזור גבעת הרדאר והיישוב הר אדר, ומשם הוא יורד בתלילות דרומה וחוצה את כביש ירושלים-תל אביב באזור הכפר אבו גוש. מיד אחרי שעוזב הנחל את הכביש נובעים בנחל ארבעה מעיינות שיוצרים קטע זורם לאורך חצי קילומטר - עין חמד. מכאן זורם הנחל מערבה, בפיתולים, בדרכו לשפלה. בעמקו בנויים הכפרים עין נקובא ועין ראפה. על מדרונות עמק הנחל התחתון התלולים נטוע יער הקדושים - פרויקט בו ניטעו 6 מיליון עצים לזכר קורבנות השואה. מיד אחרי יציאתו לשפלה פונה הנחל לדרום מערב ונשפך אל נחל שורק הגדול באזור בית שמש. הנחל אכזב לכל ארכו. עין אלג'מיל, המכונה כיום לעתים עין נקופה ולעתים עין אורי - מעיין שהיה בשטחים החקלאיים של הכפר בית נקובא, בערוץ נחל כסלון שמתחת לבתי מבשרת ציון עין א-נקעה, המכונה כיום עין המסייעת 7020 - מעיין בנחל כסלון שהיה במזרח הכפר הנטוש בית נקובא, וכיום בסמוך לבית נקופה מתחם עין חמד שבנחל כסלון ממעוף הציפור עין לימון, בסמוך לעין ראפה, בערוץ הנחל. ששמו המקורי הוא עין אל-עומור, והיה בשטחי הכפר הנטוש ח'ירבת אל-עומור השלוחה שעליה ניצב היה עד 1948 הכפר ח'ירבת אל-עומור, ומעבר לנחל כסלון,גבעת יערים, שהוקמה על אדמות הכפר תחנת הגפה (המשמשת לתפעול ולבקרת המערכת ולבידוד מקטעים בעת חירום) "שואבה" של חברת נתיבי הגז הטבעי לישראל (נתג"ז) בנחל כסלון מבט מזרחה על נחל כסלון מקרבת הכפר הערבי הנטוש כסלא על תל כסלון מערת בני ברית שבנחל כסלון מדיה וקבצים בנושא נחל כסלון בוויקישיתוף מיער הקדושים לעין למון דרך נחל כסלון - מסלול טיול ברכב או באופניים בנחל כסלון
כריסטוף וולף

כריסטוף וולף (בגרמנית: Christoph Wolff; נולד ב-24 במאי 1940) הוא מוזיקאי גרמני. מחשובי המוזיקולוגים במאה העשרים; חיבר את הביוגרפיה "באך - המוזיקאי המלומד" על המלחין יוהאן סבסטיאן באך. כריסטוף וולף נולד בשנת 1940 בזולינגן ליד קלן בגרמניה כבן למשפחה פרוטסטנטית של התאולוג הנס וולטר וולף (אנ'). בילדותו שר במקהלה ולמד לנגן על פסנתר ועל עוגב. למד באוניברסיטת ברלין, באוניברסיטת ארלנגן ובבית הספר הגבוה למוזיקה פרייבורג . בשנת 1966 קיבל תואר דוקטור. הוא גם מחזיק בתואר פרופסור של כבוד באוניברסיטת פרייבורג שבגרמניה. וולף עבר לארצות הברית, וכיום הוא עובד באוניברסיטת הרווארד ומנהל את ארכיון באך בלייפציג. מדיה וקבצים בנושא כריסטוף וולף בוויקישיתוף כריסטוף וולף, במסד הנתונים הקולנועיים IMDb (באנגלית) כריסטוף וולף, באתר MusicBrainz (באנגלית) כריסטוף וולף, באתר Discogs (באנגלית) אתר הבית של וולף באוניברסיטת הרווארד הרצאות באינטרנט של כריסטוף וולף ערך זה הוא קצרמר בנושא מוזיקאים. אתם מוזמנים לתרום לוויקיפדיה ולהרחיב אותו.
המכון הלאומי לסרטן

המכון הלאומי לסרטן (באנגלית: National Cancer Institute או NCI) הוא חלק מהמכונים הלאומיים לבריאות של ארצות הברית הכפוף למחלקת הבריאות ושירותי האנוש של ארצות הברית וממומן על ידיה. ה-NCI הוא סוכנות למחקר ופיתוח של תרופות וטיפולים בתחום הסרטן שמרכזה בבת'סדה, מרילנד. הרעיון להקמת מרכז לאומי לחקר הסרטן בארצות הברית הוצע על יד סנטור מת'יו נילי בשנת 1927. ההצעה נדחתה, אך בשנת 1937 אישר הנשיא פרנקלין רוזוולט את חוק ה-NCI - חוק המסמיך את המכון הלאומי לסרטן לנהל ולממן מחקר בתחום הסרטן, בארצות הברית ומחוץ לגבולותיה, ולהכשיר צוות מקצועי באבחון וטיפול בסרטן. בשנת 1944 הוכפף ה-NCI למכון הלאומי לבריאות. במשך השנים שמר המכון על תפקידיו המקוריים ואף אימץ מטרות חדשות כגון הפצה של מידע מחקרי בקהילייה הרפואית. המרכז לסרטן ע"ש מ' ד' אנדרסון באוניברסיטת טקסס מדיה וקבצים בנושא המכון הלאומי לסרטן בוויקישיתוף אתר האינטרנט הרשמי של המכון הלאומי לסרטן (באנגלית) אתר האינטרנט הרשמי של המכון הלאומי לסרטן (בספרדית) המכון הלאומי לסרטן, ברשת החברתית פייסבוק המכון הלאומי לסרטן, ברשת החברתית אקס (טוויטר) המכון הלאומי לסרטן, סרטונים בערוץ היוטיוב ערך זה הוא קצרמר בנושא רפואה. אתם מוזמנים לתרום לוויקיפדיה ולהרחיב אותו.
מה נשתנה

"מַה נִּשְׁתַּנָּה" הוא קטע בתחילת ההגדה של פסח הידוע כארבע קושיות. קטע זה מתחיל את קיומה של מצוות ו"הגדת לבנך" - הנחלת סיפור יציאת מצרים לדור הבא, שבמוקד ליל הסדר. מקורו של מה נשתנה במשנה, בה נכללו ארבע שאלות: למה נאסרה אכילת חמץ ואוכלים רק מצה? מדוע אוכלים רק בשר צלי (כהלכת קורבן פסח)? למה אוכלים רק מרור? ולמה מטבילים שני מאכלים? בנוסח המאוחר יותר של ההגדה, לאחר שקורבן הפסח חדל ופסקה אכילת הבשר בליל הסדר, השאלה על קרבן הפסח הוחלפה בשאלה הנוגעת לצורת הישיבה (הסבה). השאלות נשאלות כחלק מקיום מצוות סיפור יציאת מצרים, אשר מתואר במקרא כתגובה לשאלת הבנים - ”והיה כי ישאלך בנך מחר לאמר מה זאת” (ספר שמות, פרק י"ג, פסוק י"ד). נהוג שהצעיר שבמשתתפי הסדר אומר את מה נשתנה. בגני הילדים מכינים את הילדים לדקלום "מה נשתנה" במנגינה מיוחדת. בסדר הקינות לתשעה באב כמנהג הספרדים ובהשפעתם בתכלאל נמצאת הקינה אליכם עדה קדושה שהפזמון שלה הוא "מה נשתנה הלילה הזה מכל הלילות" ומשווה בין ליל תשעה באב לליל הסדר. בתחילת שנות האלפיים העלתה משפחת המלחין האוסטרי אפרים אבילאה(אנ') (1881–1951) טענה לפיה הלחן המוכר לארבע הקושיות נכתב במקור על ידו כחלק מ"אורטוריית חג החירות", יצירה שכללה לחנים למרבית ההגדה, בביצוע מקהלה ופסנתר. מאמרים בנושא מה נשתנה, באתר ספריית אסיף מילות השיר "מה נשתנה" והאזנה לו באתר זמרשת הפיוט מה נשתנה, באתר הפיוט והתפילה על ההבדל בסדר השאלות בין ההגדות השונות - ספרדים ואשכנזים בעיקר הרב אליעזר מלמד, המצווה לפתוח את הסדר בשאלה, באתר פניני הלכה משנה, מסכת פסחים, פרק י', משנה ד' הקינה נדפסה במחזור כמנהג הספרדים, ונציה רע"ט, ולאחר מכן בכל המחזורים הספרדיים לתשעה באב מערכת וואלה‏, האם נמצא המלחין של "מה נשתנה"?, באתר וואלה, 2 באפריל 2004 אבילאה הלחין גם נעימות לחגים יהודים נוספים – "אורטוריית חג האורות", "אורטוריית הימים הנוראים", "שבע ברכות", "אל מלא רחמים" ועוד. כתבי היד המקוריים של כל היצירות הללו נמצאים כיום בארכיון הלאומי.
תחנת סן לאזאר

תחנת סֶן לאזאר (בצרפתית: Gare Saint-Lazare) היא תחנת רכבת מפורסמת בפריז בירת צרפת. התחנה ממוקמת ברובע השמיני, בסמוך לכנסיית סן לאזאר, ובמרחק לא רב ממרכז הקניות גאלרי לפאייט. תחנת סן לאזאר נחשבת לאחת התחנות העמוסות בפריז, ובממוצע עוברים בה שמונים וחמישה מיליון נוסעים בשנה. התחנה נחנכה לראשונה בשנת 1837, על ידי הנסיכה מרי אמלי דה בורבון סיסילי, אשתו של לואי פיליפ, "המלך האזרח" שהוכתר לאחר מהפכת יולי 1830. בתחילה הייתה התחנה מוצא לקו רכבת אחד. תוך מספר שנים הורחבו הקווים, ועד שנת 1900 הייתה התחנה מקום מפגש לשש מסילות שונות. כיום מספר הקווים העוברים בתחנה רב ביותר. בשנת 1904 נבנתה במקום אחת מהתחנות הראשונות של הרכבת התחתית של פריז. התחנה מהווה מקום מפגש גם ל-RER - רכבת האקספרס האזורית. פרסומה של תחנת הרכבת סן לאזאר מגיע, בין השאר, מציור השמן של קלוד מונה משנת 1877. מדיה וקבצים בנושא תחנת סן לאזאר בוויקישיתוף אתר האינטרנט הרשמי של תחנת סן לאזאר
אב טיפוס (פסיכולוגיה)

אַב טִיפּוּס (Prototype) בסמנטיקה ובפסיכולוגיה קוגניטיבית הוא חבר קבוצה חברתית בעל אוסף של תכונות מאפיינות המייצגות את קבוצתו. אב טיפוס הוא החבר בעל מספר התכונות הגדול ביותר המשותפות לשאר הפריטים בקבוצה ומספר התכונות הקטן ביותר המשותף לפריטים מקטגוריות אחרות. אין תכונות הכרחיות או מספיקות להגדרת המושג, וגבולות הקבוצה או הקטגוריה אינם מוגדרים בנוקשות. לעיתים ישנו דמיון חופף ו"משפחתי" בלבד בין חברי הקבוצה, וחברי הקטגוריה אינם שווים במידת ייצוגיותם. חברים אחרים נשפטים על סמך הדמיון לאב הטיפוס. הארגון התודעתי הוא ארגון היררכי. למשל את קבוצת הציפורים, המאופיינת במשקל גוף נמוך, תעופה ונוצות יכולים לייצג כחברים אב טיפוסיים היונה או הדרור, אך לא היען, הפינגווין או התרנגולת, שהם חברים לא אופייניים בתכונותיהם. תפוח הוא פרי אב טיפוסי לעומת העגבנייה, וכך כלב רועים גרמני לעומת הפודל. אך אב טיפוס לעיתים אינו מייצג אופייני של חברי קבוצתו, אלא דימוי שקיים על קבוצה זו – הסטראוטיפ. למשל, האנס האב טיפוסי הוא דימוי של גבר האורב לנערה צעירה ותמימה ההולכת לבדה בחושך ומתנפל עליה באלימות. זאת על אף שידוע כי בלמעלה מ-80% ממקרי האונס הנאנסת מכירה את האנס, והאינוס מתרחש בביתה של הנאנסת או בביתו של האנס. כך, לעיתים אב הטיפוס אינו המקרה או החבר המייצג אלא הסטראוטיפ המייצג שרווח בציבור אודות הקבוצה. בנוסף, תיאורית אב הטיפוס לא תמיד רלוונטית, מכיוון שלא לכל הקבוצות יש מבנה היררכי בתודעה האנושית. למשל קטגוריות אנושיות כמו מדע או אמנות לא יכולות להסתדר לפי מבנה היררכי שבראשו אב טיפוס. זאת מכיוון שאין אפשרות לתייג יצירת אמנות אחת כנעלה אבסולוטית ביחס ליצירת אמנות אחרת, או תגלית מדעית כ"מדעית" יותר מתגלית אחרת. ארכיטיפ סכמה (פסיכולוגיה) דמיון משפחתי
נטורליזם (פילוסופיה)

בפילוסופיה, נטורליזם מתאר קבוצת גישות פילוסופיות (שנבעו בדרך כלל מהגישה המטריאליסטית או הפרגמטיסטית), אשר טוענות כי כל התופעות בעולם נשמעות לאותם הכללים. במיוחד מתייחסת טענה זו למושג העל־טבעיות: אם נגדיר את המונח "תופעה על טבעית" כ"תופעה שהיא מעל לחוקי הטבע" או "נשמעת לחוקים אחרים מאשר חוקי הטבע", טוען הנטורליזם כי לא קיימות תופעות על־טבעיות. סוג ספציפי של נטורליזם קובע שלא קיים דבר מלבד העולם הטבעי המוכר. סוג זה מכונה נטורליזם מטאפיזי. רבים מבין הפילוסופים של המדע בימינו משתמשים במונחים "נטורליזם מתודולוגי" או "נטורליזם מדעי" כדי לתאר את התכונה המהותית והבסיסית של הגישה ואורח המחשבה המדעיים ("השיטה המדעית"), שבהם באה לידי ביטוי ההנחה המתודולוגית, שהאופן הטוב ביותר להבין ולהסביר את התופעות שאנו עדים להן בטבע הוא דרך גילויים והבנתם של חוקי טבע כלליים ואוניברסליים, מבלי לקחת בחשבון את שאלת קיומם או חוסר קיומם של יסודות על־טבעיים. כל ניסיון לחקור או להסביר תופעה הנצפית בטבע תוך שימוש ביסודות על־טבעיים או תוך הנחה שאלה קיימים הוא, לפי הגדרה זו, לא מדעי. לדוגמה: הטענה, שתוך כדי תהליך היווצרות החיים והתפתחותם האבולוציונית היה מעורב כוח אלוהי (הטענה הבריאתנית או הטענה הקרובה אליה של התכנון התבוני), היא מכורח ההגדרה לעיל לא מדעית. הנטורליסט יטען שאם קיימות תופעות שנהוג לכנותן "על־טבעיות" (כמו קריאת מחשבות, הגדת עתידות, גלגול נשמות, רוחות רפאים או פיות), הן בהכרח נשמעות לאותם חוקי הטבע כמו כל תופעה אחרת בעולם, ולכן ניתן להסבירן ולחוקרן באותם אמצעים ושיטות המשמשים לחקירת כל תופעת טבע (ולפיכך אינן על־טבעיות). אם אין ביכולתנו להסביר באופן זה תופעה שנראית על טבעית, הסיבה לכך, יטען הנטורליסט, היא בהכרח אוזלת ידנו להבין את חוקי הטבע במידה מספקת. עם זאת, הנטורליסט פוטר טענות באשר לקיומן של תופעות מסוג זה כבלתי סבירות באופן כמעט מוחלט, מהסיבה הפשוטה, שעד היום כל ניסיון להוכיח את קיומן של תופעות כאלה תחת תנאים אובייקטיביים ומבוקרים ותחת פיקוחם של מדענים, נכשל (ראו: אתגר מיליון הדולר להוכחת העל־טבעי). לעומת זאת, קיומו של אלוהים, או של כל אל, לדעתם של רוב הנטורליסטים, הוא בלתי אפשרי. כי אלוהים, מעצם הגדרתו הוא על-טבעי, ולטעון שאלוהים נשמע לאותם חוקי הטבע (שאינם מוגדרים 'על-טבעיים'), זה לטעון שאלוהים אינו מתאים להגדרתו כ'על-טבעי'. כלומר: המונח "אלוהים", המוגדר כדבר שאינו נשמע לאותם חוקי הטבע כמו שאר הדברים בעולם, אינו יכול להתייחס לשום דבר הקיים בעולם. הפילוסוף ברוך שפינוזה ראה את התגלמות האל בטבע ולכן האל על פי תורתו אינו על-טבעי, אלא האל הוא הטבע. לפיכך, אלוהים אינו טרנסצנדנטלי, אלא אימננטי, כלומר נובע מהטבע ומקיים את הטבע. פילוסופים אחדים מחזיקים בגישה נטורליסטית על האלוהים. המפורסם שבאותם פילוסופים הוא שפינוזה, אשר לפי תפיסתו, אלוהים הוא שם כולל לכל החוקים שבטבע. הנטורליזם הוא אבן היסוד של השקפת העולם של תנועת הברייטס, אשר שמה לה למטרה לקדם בחברה תפיסה חיובית של הנטורליזם, הכרה בזכותם של פרטים לדגול בו וקבלתם כחברים שווי ערך בחברה. נטורליזם מטאפיזי, אמפיריציזם, מטריאליזם, פרגמטיזם, רציונליזם, ספקנות אתאיזם, אגנוסטיות על־טבעי, מיסטיקה דת, אל, אלוהים מדיה וקבצים בנושא נטורליזם בוויקישיתוף נטורליזם, באתר אנציקלופדיה בריטניקה (באנגלית) נטורליזם, דף שער בספרייה הלאומית Papineau, David, "Naturalism", The Stanford Encyclopedia of Philosophy (Fall 2023 Edition), Edward N. Zalta & Uri Nodelman (eds.)
כן לא שחור לבן

כן לא שחור לבן הוא משחק מיומנות דיבור. מטרת חלק מן השחקנים להימנע מאמירת אחת המילים "כן", "לא", "שחור" ו"לבן". מטרתם של שחקנים אחרים היא להכשילם בכך. מותר להשתמש במילים חליפיות, כגון "יש/אין", "חיובי/שלילי" ובמילות ההיסוס כגון: "אולי", "יכול להיות" ו"ייתכן". למשחק תצורות רבות: מארגן המשחק מנסה להכשיל את שאר חברי הקבוצה. שחקן אחד נבחר, ושאר הקבוצה מנסה להכשילו. כמשחק לשניים, כל שחקן משחק בשני התפקידים בו זמנית, מנסה להכשיל בלי להיכשל. (בצורת דיאלוג) אופציה נוספת היא ששחקן אחד מנסה להכשיל את השני על ידי שאילת שאלות, והשחקן השני צריך לענות על כל שאלה, תוך כדי הניסיון לא להיכשל. כשילוב במשחק טריוויה, שואלים שאלות בתוך המשחק בגרסה זו נפסל גם מי שענה לא נכון על שאלה שלא קשורה למילים כן לא שחור לבן. תצורה היררכית, כמשחק מסיבה: כל אורחי המסיבה מקבלים סרט לענוד לבגדם. במהלך הערב הם מנסים להכשיל זה את זה. שחקן שהכשיל אחר מקבל את כל הסרטים שעונד השחקן שנכשל. המנצח במשחק הוא השחקן שבזמן מסוים ענד את מרב הסרטים. סיד סקסון כתב על גרסה זו בספרו A Gamut of Games. Sackson, Sid. A Gamut of Games. ISBN 0-486-27347-4
הסלע האדום

האם התכוונתם ל... פטרה – עיר נבטית קדומה שנחצבה בסלע ונקראת גם הסלע האדום הסלע האדום (שיר) – שיר עברי שנכתב על העיר פטרה
מישור חוף הכרמל

מישור חוף הכרמל הוא חלק ממישור החוף הצפוני, בקטע שמראש הכרמל בצפון ועד נחל תנינים בדרום, בתחום שיפוטה של המועצה האזורית חוף הכרמל. מישור חוף הכרמל מחולק לאורכו על ידי שלושה רכסי כורכר שנוצרו בתקופות שונות כתוצאה מנסיגת הים ופלישתו לאזור החוף. בין רכסי הכורכר נמצאים עמקים פורים הנקראים אבוס או מרזבה על שם צורתם הצרה והמאורכת. את העמקים האלה חוצים לרוחבם נחלים, שברובם הם נחלי אכזב (נחל מערות, נחל אורן ועוד). במזרח המישור נמצאת המרזבה, בה יש הצטברות של קרקע חרסיתית, תנאי ניקוז קשים ומעט מאוד מחשופים של סלע. באזור זה השתרעו ביצות כבארה עד לניקוזן בשנות העשרים של המאה העשרים. במערב, נמצאים רכסי הכורכר המקבילים לחוף הים (מיכאלסון 1970). על גבי רכסי הכורכר הוקמו רבים מאתרי היישוב, שם גם ניתן לחצוב מתקנים, קברים וחומרי בניה. אזור חוף הכרמל שימש אזור אסטרטגי וצומת דרכים בעל חשיבות רבה ביותר. מדובר בדרך המלך שעברה לאורך החוף, דרך המלך הרומאית שעברה על רכסי הכורכר ודרך ואדי מילק שהובילה מאזור שפלת החוף למגידו. נמלי ים חשובים היו לאורך החוף בתקופות השונות (קיסריה, תל דור, עתלית). כבר בתקופה הפרהיסטורית היו חיים תוססים באזור, לראיה מערות האדם הקדמון במורדות הכרמל. בעת העתיקה היו באזור שני מרכזים גדולים: בעיר דור (בתקופת מלכי ישראל) ובעיר קיסריה (בתקופה הרומית). החיים היהודיים באזור נמשכו עד למאה השישית לספירה. בתקופת השלטון המוסלמי והעות'מאני היו פזורים באזור כפרים ערביים רבים: פוריידיס, צרפנד (כיום צרופה), עין ע'זאל (כיום עין איילה), איגזי (כיום כרם מהר"ל), כפר לם (כיום הבונים), ג'בע (כיום גבע כרמל ומצפה עופר). במהלך מלחמת העצמאות רוקנו כפרים אלה, למעט פוריידיס, מתושביהם וננטשו לחלוטין. עם גל ההתיישבות הגדול של שנת 1949 הוקמו מרבית ישובי חוף הכרמל. מועצה אזורית חוף הכרמל מדיה וקבצים בנושא מישור חוף הכרמל בוויקישיתוף חוף הכרמל (ישראל), דף שער בספרייה הלאומית ערך זה הוא קצרמר בנושא ישראל. אתם מוזמנים לתרום לוויקיפדיה ולהרחיב אותו.
קיבת הבלוטות

קיבת הבלוטות היא איבר השייך למערכת העיכול של עופות, חסרי חוליות וחרקים. אצל העופות, זוהי הקיבה הראשונה מבין השתיים הקיימות. לשם מגיע האוכל לאחר הבליעה או השהייה בזפק. דפנות קיבה זו מלאות בבלוטות שמפרישות מיצי עיכול, אנזימים ועוד. בהמשך המזון עובר אל קיבת השרירים (הקורקבן) וממנה אל המעי. ערך זה הוא קצרמר בנושא ביולוגיה. אתם מוזמנים לתרום לוויקיפדיה ולהרחיב אותו.
מולצהיים

מולצהיים (בצרפתית ובגרמנית: Molsheim) היא קומונה במחוז בא-רן בחבל גראנד אסט הצרפתי. בשנת 2005 היו בקומונה 9,452 תושבים. האזכור הכתב הראשון של היישוב מתוארך לשנת 820. בימי הביניים הייתה העיר בבעלות הבישוף משטרסבורג. היא התפתחה במאה הארבע עשרה והחמש עשרה (הרחבת החומות), אך ספגה הרס, באותה צורה כמו שאר הערים באזור, במהלך מרד האיכרים בשנת 1525 ומלחמת שלושים השנה. במהלך הרפורמציה העיר היא מקורם של כמה צווים דתיים. היא הופכה לצרפתית בתום מלחמת השלושים שנה. המאה התשע-עשרה, עם התקנת סדנאות Coulaux (כלי נשק וחומרה), מסמנת את כניסת העיר לעידן התעשייתי. בעיר העתיקה מולצהיים ישנם מספר בתים ובניינים עתיקים בסגנון אדריכלי אלזסי. הבניינים המפורסמים ביותר הם ה-"Metzig" מתקופת הרנסאנס, ה-Eglise des Jésuites מתקופת הבארוק, כנסייה גדולה שיכלה להכיל את כל אוכלוסיית העיר כשנבנתה וה-Hôtel de ville הקלאסי. המנזר העתיק La Chartreuse, אשר נהרס חלקית במהלך המהפכה הצרפתית, פועל כיום כמוזיאון, על שטח של 3 אקר, מעין עיירה בתוך העיר. מולצהיים ידועה כביתו של מפעל בוגאטי. ייצור של מכוניות בוגאטי חזר לעבוד בעיר דורליסהיים הקרובה למולצהיים בשנת 2005. מדיה וקבצים בנושא מולצהיים בוויקישיתוף אתר האינטרנט הרשמי של מולצהיים (בצרפתית) מולצהיים, ברשת החברתית LinkedIn מולהיים (צרפת), דף שער בספרייה הלאומית Alsace Passion Découvrez l'Alsace, Histoire de Molsheim
דברי ימי קירנדיה (סדרת משחקים)

דבר ימי קירנדיה (באנגלית: The Legend of Kyrandia), הוא שמה של טרילוגיית משחקי מחשב בז'אנר ההרפתקה והפנטזיה. הטרילוגיה יוצרה על ידי אולפני וסטווד (Westwood Studios). שלושת חלקי הטרילוגיה הם: מעשיות ושדים (1992) יד הגורל (1993) נקמתו של מלקולם (1994) המלך ויליאם ואשתו נרצחו על ידי ליצן החצר המרושע מלקולם, ובנם ברנדון הוחבא בידי סבו, המכשף המלכותי קאלאק. קאלאק גידל את ברנדון בהיחבא, מבלי ליידע אותו בנוגע לעברו ולסכנה מצד מלקולם. יום אחד, כאשר מגלה מלקולם את מיקומו של קאלאק, הוא הופך אותו לפסל. ברנדון, שבאותו זמן לא היה בביתו, חוזר ומגלה את קאלאק מאובן, ומוצא שהעץ הקסום שעליו חיו שניהם פונה אליו ומספר לו על מוצאו ועל מעשי מלקולם. לאחר מכן, יוצא ברנדון למסע בו הוא מנסה למצוא את מלקולם ולקחת ממנו את אבן הקיירא המכיל את כל האנרגיה של הממלכה. שנים לאחר מעללי הסיפור הראשון, קוסמת בשם זנתיה יוצאת להציל את ממלכת קירנדיה הנמצאת בסכנה, כיוון שהיא הולכת ונעלמת מהעולם באופן הדרגתי. מלקולם שהשתחרר מעונשו (אותו קיבל במשחק הראשון), יוצא לנקום בברנדון וקאלק. למרות שאיבד את יכולותיו בקסם, הוא מנסה להסתמך על שכלו לשם השגת הנקמה. (במשחק זה, משחק השחקן דווקא את מלקולם) ברנדון - ברנדון הוא הבן של המלך ויליאם, שליט ממלכת קירנדיה שנרצח. הוא נלקח על ידי קאלק שגודל על ידיו ביער כדי לחמוק ממלקולם. ברנדון הופך לאדם מוסרי וישר ויוצא להסיר את איומו של מלקולם מממלכתו. ברנדון משוחק על ידי השחקן במשחק הראשון. זנתיה - היא כוהנת וקוסמת חזקה, היא מופיעה במשחק הראשון ועוזרת לברנדון. היא שייכת לכת המיסטיקנים של קירנדיה, ויוצאת להציל את האי קירנדיה במשחק השני. זנתיה משוחקת על ידי השחקן במשחק השני. מלקולם - ליצן החצר הרשע. נעזר במצפון הרע שלו גונתר לשם ביצוע מעלליו הוא מגלומן ומנסה להשתלט על ממלכת קירנדיה. הוא הרשע העיקרי במשחק הראשון, ומשוחק על ידי השחקן במשחק השלישי. יד הגורל - יד הגורל יזם את תוכנית הצלת קירנדיה על ידי המיסטיקנים במשחק השני, על מנת ליצור הסחה שתאפשר לו לקדם את מטרותיו שלו. יד הגורל הוא הרשע העיקרי במשחק השני. משחק הרפתקה ממוחשב ביקורת רטרוספקטיבית לסדרת משחקי קירנדיה, אודי יוגב, Games.co.il (בעברית) סיקור המשחק במובי גיימס
ריין תחתון

הריין התחתון (בצרפתית: Bas-Rhin - בָּה-רָן) הוא מחוז בצרפת בחבל אלזס, חבל המנהלי גראנד אסט, ובירתו היא העיר שטרסבורג. הריין התחתון הוא אחד מ-83 המחוזות שהוגדרו ב-4 במרץ 1790 במהלך המהפכה הצרפתית. באמצע שנות ה-90 של המאה ה-18, בעקבות הכיבוש הצרפתי של כל הגדה השמאלית של הריין, הורחב הגבול הצפוני של המחוז צפונה אל מעבר ללאוטר אל נהר הקייך (Queich), כדי לכלול את האזורים הגרמניים באד ברגצברן, לנדאו אין דר פפאלץ, אנוויילר אם טריפלס וּורת אם ריין. עם זאת, לאחר ההפסד הנפוליאוני בקרב ווטרלו בשנת 1815, הגדיר קונגרס וינה מחדש את שיוך האזורים שמצפון ללאוטר לממלכת בוואריה; שטחים אלו כיום ממוקמים בריינלנד-פפאלץ שבגרמניה. המחוז סופח פעמיים לגרמניה: משנת 1871 עד סוף מלחמת העולם הראשונה בשנת 1918, ושוב במהלך מלחמת העולם השנייה בין השנים 1940 עד 1945. נהר הריין היה מאז ומתמיד בעל חשיבות לאזור, והוא מהווה את גבולו המזרחי של מחוז הריין התחתון. עד סוף שנת 2015 השתייך המחוז לחבל אלזס. מדיה וקבצים בנושא ריין תחתון בוויקישיתוף אתר האינטרנט הרשמי של ריין תחתון ריין תחתון, ברשת החברתית אקס (טוויטר) אתר הבית של המועצה הכללית אתר נציבות המשטרה ערך זה הוא קצרמר בנושא גאוגרפיה של צרפת. אתם מוזמנים לתרום לוויקיפדיה ולהרחיב אותו.